আজ বিধানসভার উল্লেখ পর্বে কামদুনি প্রসঙ্গ তোলেন সিপিআইএম বিধায়ক আনিসুর রহমান। তিনি বলেন, মুখ্যমন্ত্রী পনেরো দিনের মধ্যে চার্জশিট দেওয়ার কথা বলেছিলেন। কী হয়েছে তারপর? কামদুনির ঘটনা রাজ্যের কাছে লজ্জার। উত্তরে আইনমন্ত্রী চন্দ্রিমা ভট্টাচার্য বলেন, কামদুনি-কাণ্ড যে লজ্জার তা তিনি মেনে নিচ্ছেন। তবে, একইসঙ্গে খোঁচা দিয়ে তিনি বলেন,বানতলা-সহ বাম আমলের বিভিন্ন নারীনিগ্রহের ঘটনাও রাজ্যের কাছে সমান লজ্জার। রাজারহাট-নিউটাউনে সিন্ডিকেট পুরোদমে চালু রয়েছে বলে মন্তব্য করে দিনকয়েক আগে সরকারের অস্বস্তি বাড়িয়েছিলেন সব্যসাচী দত্ত। এ বার, কামদুনি-কাণ্ডে খোদ আইনমন্ত্রীর মন্তব্যও সরকারের অস্বস্তি বাড়াল।       কামদুনিকাণ্ড যদি লজ্জারই হয়, তাহলে কেন এখনও শাস্তি হল না অপরাধীদের? শুধুমাত্র বিধানসভায় তা স্বীকার করলেই দায় ফুরিয়ে যায় না বলে মন্তব্য করেছেন বিজেপি রাজ্য সভাপতি রাহুল সিনহা।